**VETNÉ ČLENY**

Vety sa skladajú z vetných členov. **Hlavné vetné členy** – podmet, prísudok. Ostatné sú **vedľajšie vetné členy** (predmet, príslovkové určenie, prívlastok).

**PODMET** – kto vykonáva činnosť alebo má nejakú vlastnosť; otázka – *Kto? Čo?* Napr. **Chlapec** počúval.

Podmet poznáme:

* **vyjadrený** – priamo vo vete; napr. **Mama** varí. Z práce prišiel ako prvý **otec**.
* **nevyjadrený** – vieme si ho domyslieť z kontextu, nie je priamo napísaný vo vete; napr. **Mama** varí polievku. Pridala do nej zeleninu. Kto? **Mama/Ona**.

**PRÍSUDOK** – činnosť, ktorú vykonáva podmet alebo vlastnosť, ktorú má podmet; otázka – *Čo robí?* Najčastejšie sa vyjadruje plnovýznamovým slovesom. Napr. Dovolenkári **sa vrátili** spokojní.

Prísudok poznáme:

* **slovesný** – tvorí ho sloveso; napr. Svätojánske mušky v tme **svetielkujú**.
* **slovesno-menný** – sloveso byť + podstatné/prídavné meno; napr. Môj otec **je lekár**. Malé deti **sú zvedavé**.

Podmet a prísudok vo vete tvoria **prisudzovací sklad**. Medzi podmetom a prísudkom je **zhoda** zhodujú sa v **rode**, **čísle** a **páde**. Napr. **Dievča** sa zasmial**o**. **Mama** sa zasmial**a**.

**DVOJČLENNÁ VETA** = veta, ktorá má podmet aj prísudok. Napr. **Sestra pečie** koláč. **Prídem** zajtra. (**ja**)

**JEDNOČLENNÁ VETA** = veta, ktorá nemá obidva hlavné vetné členy. Jej jadro sa volá **vetný základ**.

Jednočlenné vety poznáme:

* **slovesné** – obsahujú sloveso, pomenúvajú najmä pocity ľudí alebo javy v prírode; napr. Vyjasnilo sa. Zamračilo sa. Je mi teplo. Bolo mi do smiechu.
* **neslovesné** – obsahujú najčastejšie podstatné mená, prídavné mená, príslovky, častice alebo citoslovcia; sú to často názvy, nápisy, prejavy citov a hodnotení, oslovenia; napr. Slovenský jazyk. Cukráreň Babička. Horľavina. Jéééj! Výborne! Soni. Pssst. Aha.

Veta, ktorá má iba jeden prisudzovací sklad alebo iba jeden vetný základ je **JEDNODUCHÁ**. Veta, ktorá má dva/viac prisudzovacích skladov alebo dva/viac vetných základov je **SÚVETIE**.

**HOLÁ VETA** – veta, ktorá má iba podmet a prísudok. Napr. **Mama varí**. **Dievča píše**.

**ROZVITÁ VETA** – veta, ktorá má okrem podmetu a prísudku aj iné vetné členy. Napr. Moja **mama varí** polievku. Malé **dievča píše** veselý príbeh.

Dva alebo viaceré rovnocenné vetné členy tvoria **VIACNÁSOBNÝ VETNÝ ČLEN**. Jeho členy sú oddelené čiarkou, posledný väčšinou spojkou. Napr. Mama kúpila v obchode **papriku, paradajky, zemiaky a špargľu**.